આપણે ત્યાં પત્રકારો અને પત્રકારત્વનો અભ્યાસ કરાવતી કોલેજીસની કોઈ કમી નથી પણ આપણે ત્યાં સવાલ પુછતાં પત્રકારોની અછત થવા લાગી છે, ત્રણ દાયકા પહેલા મેં પત્રકારત્વ શરૂ કર્યું ત્યારે મારી નજર મારા સિનિયર ચારૂદત્ત વ્યાસ, નરેન્દ્ર શર્મા, પદ્મકાંત ત્રિવેદ્દી, દિલીપ પટેલ, કાંતી પટેલ અને મુકુંદ પંડયા જેવા મારા વડિલ મિત્રો તરફ રહેતી હતી, હું તેમને ધ્યાનથી જોતો તેઓ કઈ રીતે સરકારી અમલદારને સવાલ પુછે છે, તેઓ કઈ રીતે પોતાના સવાલો દ્વારા મંત્રીઓને ઘેરો ઘાલે છે.